Noi evacuări la Slănic Prahova. Autoritățile au trimis un mesaj Ro-Alert
- Emanuel Nițulescu
- 2 mai 2024, 15:47
Autoritățile prahovene au emis un mesaj RO-Alert prin care cer oamenilor să evacueze de urgență zona din Slănic Prahova, unde o stradă a început să se surpe de acum câteva zile, iar clădirile riscă să se prăbușească. Conform datelor preliminare sunt vizate de noile evacuări și alte locuințe decât cele inițiale. Într-o primă fază încă un bloc va fi evacuat.
Noi evacuări din zona adiacentă craterului
Prefectul județului Prahova, Emil Drăgănescu, aflat deja la fața locului a informat cetățenii orașului Slănic despre faptul că, în urma ultimelor date primite de la specialiști, este necesară adoptarea de noi măsuri de evacuare din zona adiacentă craterului apărut în urmă cu câteva zile în zona străzii 23 August.
Mesajul RO-Alert. Se impune evacuări din zona de risc
„Alertă de urgență extremă. Pericol cauzat de producerea unei TASĂRI DE TEREN în localitatea Slănic, str. 23 August. Părăsiți/evitați zona. Pentru protecția dumneavoastră, respectați măsurile dispuse de autorități, inclusiv a celor care presupun evacuarea din zona de risc. Informați și persoanele din jurul dumneavoastră”, a transmis ISU Prahova în mesajul RO-Alert.
S-a dispus extinderea perimetrului de siguranță
”Urmare a situației actuale regăsite la nivelul localității Slănic, coroborat cu ultimele decizii adoptate în urma ședinței extraordinare a Comitetului Județean pentru Situații de Urgență, șeful Departamentului pentru Situații de Urgență a dispus extinderea perimetrului de siguranță prin evacuarea comunităților din proximitatea zonei afectate.
În acest sens, prin grija Instituției Prefectului și a Inspectoratului pentru Situații de Urgență Prahova, acțiunea de evacuare a populației, în scopul eliminării oricărui pericol în ceea ce privește siguranța acestora se va realiza în cel mai scurt timp. Totodată, din dispoziția secretarului de stat, șeful DSU, dr. Raed Arafat, o nouă echipă din cadrul IGSU se va deplasa în localitatea Slănic, care alături de specialiști în domeniul construcțiilor și mineri vor efectua o nouă recunoaștere și analiză a situației la fața locului”, se arată într-un comunicat al Departamentului pentru Situații de Urgență (DSU).